बीसीसीआई ने एक प्रेस विज्ञप्ति जारी कर कहा है कि कुछ टेलीवीजन चैनल आईपीएल में शामिल खिलाड़ियों के कथित तौर पर अवांछनीय कामों में शामिल होने की खबरें दिखा रहे हैं.प्रेस रिलीज में कहा गया है, "बीसीसीआई नियमों के उल्लंघन और भ्रष्टाचार के किसी भी तरह के मामले को बर्दाशत नहीं करेगा."भारत में क्रिकेट के खेल से संबंधित मामलों की निगरानी करनेवाली संस्था का कहना है कि स्टिंग आपरेशन से जुड़े सभी फुटेज को टीवी चैनेल से मांगा जाएगा और उसकी गहन जांच की जाएगी.बीसीसीआई के सचिव संजय जगदले की और से भेजे गए प्रेस रिलीज में कहा गया है, "गवर्निंग कांउसिल (संचालन समीति) फुटेज की जांच और मामले पर कड़ी कार्यवाही का फैसला लेने के लिए आपातकाल बैठक करेगी."समाचार एजेंसी पीटीआई के मुताबिक एक भारतीय टीवी चैनल ने स्टिंग आपरेशन कर आईपीएल में खिलाड़ियों, आयोजकों, मालिकों और खेल के बड़े नामों के बीच जारी 'घोटालों' का भांडाफोड़ करने का दावा किया है.चैनल के मुताबिक स्टिंग आपरेशन के दौरान कई खिलाड़ियों ने स्वीकार किया है कि उन्हें नीलामी में जाहिर की गई बोली से कहीं अधिक पैसे मिलते हैं.पीटीआई के मुताबिक स्टिंग में ये बात सामने आई कि केवल आईपीएल नहीं बल्कि पहले दर्जे के मैचों में भी 'फिक्सिंग' हो रही है.समाचार एजेंसी ने बीसीसीईआई के प्रमुख एन श्रीनिवासन के हवाले से कहा है कि संस्था इस स्टिंग आपरेशन का टेप हासिल करेगी और इसकी जांच के बाद जो लोग भी दोषी पाए जाएंगे उनके खिलाफ कड़ी कार्रवाई की जाएगी.क्रिकेट के खेल में हाल के सालों में मैच फिक्सिंग का मामला बड़ा गर्म रहा है.पूर्व भारतीय कप्तान मोहम्मद अजहरूद्दीन पर इसी कारण आजीवन बैन लगा था. दक्षिण अफ्रीका के कप्तान हैन्सी क्रोनिये ने मैच फिक्सिंग की बात कबूल की थी.